Šeliga, Juraj, poslanec NR SR (2022-11-15):
Ďakujem. Ďakujem veľmi pekne, pán podpredseda. Dámy a páni, samozrejme, toto nie je vôbec jednoduchá téma. A aj ostatná hodina tejto rozpravy naozaj ponúkla rôzne, rôzne bizarné vystúpenia. Mne sa zdá, že hodne toho, čo tu doteraz zaznelo, bolo reagovať na pána predsedu Fica a pani Sakovú ako bývalú ministerku vnútra. Žiaľ, ani jeden z nich tu nie je, tak skúsim byť všeobecnejší, aby aj tí, čo nás sledujú, aj vy, ktorí ste možno nepočuli v tejto sále ich vystúpenie, aby ste vedeli, o čom hovorím. Rozdelil by som tie vaše vystúpenia, ak môžem, kolegovia z opozície, asi na také dva prúdy. Jeden je ten, ktorý sa týka migrácie, samozrejme. A druhý je ten, ktorý hovorí o Národnej kriminálnej agentúre a vyšetrovaniach. To viacerí z vás spomínali, koniec koncov pán predseda Fico robil počas tejto rozpravy v kinosále dole na prízemí aj tlačovú konferenciu, kde hovoril o tom, ako je NAKA zločinecká skupina. Spolu, samozrejme, s Danielom Lipšicom, ako by to už bolo, keby ho nespomínal. Javí sa mi, že, a to považujem za, za taký kolorit, povedať, je úplne dobrým právom opozície odvolávať ministra. Úplne bez debaty. Ten dôvod ani nemusí byť. To opozícia proste robí, že príde a odvoláva ministra. Ale tá zmes tých poloprávd a rôznych konšpirácií, ktoré tu zazneli, mi príde až taká zvláštna od ľudí, ktorí predsa len nie sú prvoplánovo populistickí. A teda k téme migrácie by som povedal tri veci. Samozrejme, že migrácia je problém. To nikto proste nespochybňuje a podľa mňa tu by ste nikoho nepočuli, keby vám povedal, že nelegálna migrácia je v poriadku. Nie, je to problém. Akurát, že som očakával od vás niektorých, nebudem klamať, nie od všetkých, že proste pomenujete aj možnosti riešenia týchto problémov. Znelo tu, to je úplne fér, povedať, že riešením je alebo riešením sú hliadky na maďarsko-slovenskej hranici. Ale akosi ste nepovedali, že na maďarsko-slovenskej hranici tie hliadky sú. Je pravdou, že nie sú úplne všade. Ale pravidelne rotujú tí policajti na maďarsko-slovenské hraničné prechody, pravidelne tam nájdete policajtov a kontrolujú dodávky alebo tie väčšie nákladné vozidlá a pozerajú, či tam proste nie sú migranti, nelegálni migranti. Mrzí ma, že v tejto debate neznelo, a vidím, že už prišiel pán predseda Fico, ktorý častokrát hovorí aj o tom širšom celoeurópskom probléme, že, že toto sa naozaj týka celej Európskej únie. A že to, čo môže Slovensko urobiť okrem tejto parciálnej veci, ak, a podľa mňa nikto z vás tu nie je taký naivný, že si myslí, že keď zavedieme na každom hraničnom prechode na maďarsko-slovenskej hranice hliadky, že to vyrieši tú migráciu. Keď tí chlapi, ženy a deti sú schopní preskočiť alebo preliezť štvor- alebo päťmetrový múr, teda plot na srbsko-maďarskej hranici, tak akože zelená hranica na Slovensku im nebude robiť problém. Čo je problém, je momentálne to, akým spôsobom sa k Slovensku správa Česká republika. Ja nerozumiem tomu, že pán premiér Fiala na stretnutí s premiérom Hegerom na jednej strane povie, v tomto sme partneri a tu si budeme pomáhať. A potom zároveň svojho koaličného partnera ministra vnútra Víta Rakušana nechá, aby 20 minút pred oficiálnym stretnutím pána Hegera a pána Fialu oznámil, že budú pokračovať hraničné kontroly. A keď teda tak Česko brutálne chce riešiť tú nelegálnu migráciu, nerozumiem, prečo nerobí hraničné kontroly aj s Poľskom, aj s Nemeckom. Mne sa to javí, že toto je politické rozhodnutie pána Rakušana, ktoré je tolerované jeho koaličným partnerom a premiérom a ktoré narúša dobré česko-slovenské vzťahy. To hovorím s plnou vážnosťou, lebo doteraz my sme mali nadštandardné vzťahy a celá Európa nám ich závidela. Dnes jednoducho Česká republika hovorí, že toto je iba váš problém, to si vyriešte. Ja neviem povedať koľko, ale človek má takú pachuť z toho, že čiastočne aj tým, že Česko je predsednícka krajina a že musí kooperovať v rámci celej Európskej únie, toto je akýsi revanš za rok 2016. Alebo, aby to nebolo zneužité politicky, je to revanš za to, že nechceme povinné kvóty, že proste Slovenská republika odmieta povinné kvóty, a toto je jedna zo vzácnych zhôd, ktorá v tejto snemovni je naprieč koalíciou a opozíciou. Lenže, ak to môžem tak možno pejoratívne povedať, to, že niektorý z vás sa vysmievate z toho, že chceme celoeurópske riešenie, je podľa mňa neférová kritika, lebo vy viete, že ten problém je v Sýrii, resp. v Turecku. Tam je ten hlavný migračný tok, ktorý zasahuje Slovenskú republiku. A to bez Nemecka nevyriešime, lebo mnohí by ste mohli dávať lekciu z tohto vy mne, nie ja vám, ste vo vrcholovej politike dlhšie. Viete, ako to bolo počas poslednej migračnej krízy, ako sa museli dohodnúť s Erdoganom, čo mu museli sľúbiť, čo mu museli zaplatiť, akým spôsobom museli garantovať utečenec... utečenecké tábory v Sýrii, aby sa ten migračný tok spomalil, aby tam mohli byť tie kontrolné stanoviská, aby tí ľudia vedeli prechádzať procesom. Erdogan má za chvíľku voľby a Nemecko si povedalo, že jednoducho teraz jednoducho toto nebudeme riešiť v takejto sfére. A to je podľa mňa jeden z kľúčových problémov a práve preto sa mi zdá tá kritika toho, že potrebujeme celoeurópske riešenie za... za neférová a za taká nepoctivá. Ja rozumiem, že niektorí z kolegov, ktorí vystúpili, že pre ich voličov je to atraktívne, kričať o tom, že ako migranti tu prichádzajú, ako chcú robiť zle našim ľuďom a podobne a podobne, ale nič z toho proste nie je pravda a hlavne nerieši ten problém. Či budú, alebo nebudú hliadky na maďarsko-slovenských hraniciach, s čím my nemáme žiadny problém, to nevyrieši ten problém. Problém vyrieši to, že Európska únia ako celok zaujme jasné stanovisko. Bude rokovať s Tureckom a s ďalšími krajinami a bude jednoducho hľadať to, akým spôsobom stabilizuje tú situáciu. Sme v politike a v Národnej rade, tak dovoľte mi, pán predseda Fico, si trošku rypnúť. Viackrát som vás počul, že ešte keď ste boli aj premiér, že máte výborné vzťahy s Viktorom Orbánom. Ja neviem, že koľko teraz tých výborných vzťahov ste použili a či ste komunikovali aj s tým, lebo ja chcem veriť stále tomu, že ide aj o vec ako takú, nejde len o politiku a o Mikulca. To som povedal, ešte tu asi neboli, Mikulca máte právo kedykoľvek odvolávať, akéhokoľvek ministra, to už robíte ôsmykrát. Ale ak ide o vec a o problém a o riešenie toho problému, tak si myslím, že naozaj potom by sa mal každý do toho zapojiť, každý, kto to trochu vie pomôcť a vie hovoriť aj s maďarským premiérom, vie hovoriť v Nemecku s našimi politickými kolegami, aby sme sa posunuli, lebo riešenie nelegálnej migrácie, aj keby sme sa celí ohradili, keby boli na každom hraničnom priechode hliadky, a teraz či už je to s Poľskom, alebo s Maďarskom, a tak to izolovane vyriešiť nevieme. To potom možno je to riešenie také, že by naozaj musel byť okolo Slovenska plot, čo je, samozrejme, pre všetkých neprijateľné. Ja opakujem, nerozumiem politike pána premiéra Fialu a nerozumiem tomu, prečo na jednej strane hovorí, že Slovenská republika je jeho najbližší partner, a na druhej strane necháva Víta Rakušana robiť to, čo robí. To je podľa mňa niečo, čo kazí dobré česko-slovenské vzťahy. A ostatne... Ďakujem, vidím, že už mám reakcie. Chcem reagovať ešte na vás, pán Fico, lebo mali ste tlačovú konferenciu v kinosále. Je to taký trochu evergreen, ale keď máte nejaké časti tých nahrávok a keď hovoríte o tom, ako či už Daniel Lipšic, alebo Národná kriminálna agentúra manipulujú všetky tie procesy, ja by som bol fakt rád, keby ste to celé zverejnili. My počujeme nejaké, nejaké časti, ale normálne to zverejnite všetko. Všetko nech to ide von, nech to ľudia môžu vidieť a počuť, lebo potom, odpustite, nenadobúda to, žiadny iný dojem sa netlačí na myseľ ako to, že to je proste účelové. Že tí, ktorí sú dnes obžalovaní alebo obvinení, tam sedia vedľa vás a všetko je súčasťou obhajoby. Však sú to ľudia, ktorých poznáte, zrejme im veríte, ale pre nás ostatných to nevyzerá ako nič iné, ako súčasť proste obhajobnej stratégie. Ak máte, ak sú tie podozrenia také vážne, tak to pustite celé von. Evidentne máte k dispozícii nahrávky, lebo potom to nemôžem zobrať nijako inak ako snahu o to, že proste chcete oslabiť Špeciálnu prokuratúru, podľa mňa by ste ju najradšej zrušili. Samozrejme, že Daniela Lipšica by ste najradšej odvolali a celé to nechať nejako vyšumieť. Toto odmietam, lebo ak sú nejaké podozrenia, či v koalícii, alebo v opozícii, tak sa majú vyšetriť. Sám hovoríte, že dávate trestné oznámenia, nech sa vyšetruje, nech sa robí, ale, ale účelovo niečo postrihať a pustiť von, to vytvára proste nijaký iný dojem ako len to, že toto je obhajoba, snaha spochybniť a snaha, snaha zrušiť Špeciálnu prokuratúru, resp. oslabiť, oslabiť jej dôveru v očiach verejnosti. Ja sa teším na tie faktické poznámky, verím, že to bude normálna diskusia. Ja som aj preto vystúpil, aj keď nikto z koalície nevystupuje, lebo táto téma je vážna. Počúval som pozorne, čo hovoril pán predseda Fico, čo hovorila pani Saková, a verím, že to riešenie je opäť v tejto téme – napriek tomu, že vládna koalícia nesie zodpovednosť za krajinu – širšie, a nedá sa povedať, že za toto môže len, len Roman Mikulec. Ďakujem pekne.